Tor Anders Råbu Foto: Eirik Damsgaard / NRK

– Hovedproblemet er at det ikke blir satt inn vikar. Om det blir satt inn vikar er det gjerne en uten lærerutdanning, sier Tor Anders Råbu i Utdanningsforbundet i Vest-Agder til NRK.no.

1 av 5 tilfeller blir ikke læreren erstattet

Lærernes interesseorganisasjon har undersøkt vikarbruken med en stikkprøve fra to uker i mars.

Tall fra skoler i hele Vest-Agder viser at elevene bare i halvparten av tilfellene får lærervikar med godkjent utdanning. I 1 av 5 fraværstimer blir ikke læreren erstattet i det hele tatt.

LES MER: Vikarmangel i skolene på Sørlandet

– Klasser kan bli overlatt til seg selv. De kan få tilsyn av en assistent, men det går i stor grad ut over spesial-undervisningen for elever med spesielle behov, sier Råbu.

– Det begynner å bli et alvorlig problem, grunnbemanningen på skoler flere steder har blitt dårlig.

– Skremmende

Leann Bell Martinsen i Farsund leder Foreldrenes arbeidsutvalg (FAU) ved Lister ungdomsskole. Farsund er på verstingtoppen i bruk av ufaglærte vikarer, ifølge Utdanningsforbundets undersøkelse.



– Det er skremmende, rett og slett, sier Bell Martinsen og legger til:

– Som mor har jeg flere ganger opplevd at barna mine ikke har fått et godt nok tilbud. De sier de har sett film eller sittet å tegnet hele dagen.

Ønsker tilgang til flere

Kristiansand er en av kommunene som kommer best ut på statistikken. Mye på grunn av Universitetet som utdanner lærere som tar deltidsjobber, mener rektor Helge Sannes på Justvik Skole.

Men selv om Kristiansand ikke er på verstingtoppen - er det ikke vikarantallet godt nok, sier rektoren.

– Jeg ønsker tilgang på flere vikarer med lærerutdanning. Når vi setter inn ukvalifisert arbeidskraft blir kvaliteten dårligere, sier Sannes til NRK.no.